Γνωμοδότηση της Επιτροπής των Περιφερειών σχετικά με την "Πρόταση κανονισμού (ΕΚ) του Συμβουλίου που τροποποιεί τον κανονισμό (ΕΟΚ) αριθ. 1210/90 της 7ης Μαΐου 1990 σχετικά με την ίδρυση του Ευρωπαϊκού Οργανισμού Περιβάλλοντος και του Ευρωπαϊκού Δικτύου Πληροφοριών και Παρατηρήσεων για το Περιβάλλον"

(1999/C 374/03)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

έχοντας υπόψη τον κατάλογο των εκκρεμουσών την 1η Μαΐου 1999 προτάσεων της Επιτροπής, για τις οποίες η έναρξη ισχύος της Συνθήκης του Άμστερνταμ απαιτεί την τροποποίηση της νομικής βάσης ή της διαδικασίας (SEC (1999) 581 τελικό)·

έχοντας υπόψη την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 1210/90 της 7ης Μαΐου 1990 σχετικά με την ίδρυση του Ευρωπαϊκού Οργανισμού Περιβάλλοντος και του Ευρωπαϊκού Δικτύου Πληροφοριών και Παρατηρήσεων για το Περιβάλλον (COM(97) 489 τελικό - 97/0256 (COD))(1)·

έχοντας υπόψη την απόφαση τoυ Συμβουλίου της 14ης Ιουλίου 1999 να ζητήσει για το θέμα αυτό τη γνωμοδότηση της Επιτροπής των Περιφερειών, σύμφωνα με το άρθρο 265, πρώτη παράγραφος και το άρθρο 175, πρώτη παράγραφος της Συνθήκης για την ίδρυση της Ευρωπαϊκής Κοινότητας·

έχοντας υπόψη την απόφαση του Προέδρου της ΕΤΠ της 2ας Αυγούστου 1999 να ορίσει τον κ. Jean Asselborn (L), PES, ως γενικό εισηγητή για την κατάρτιση της σχετικής γνωμοδότησης, σύμφωνα με το άρθρο 39 του Εσωτερικού Κανονισμού της Επιτροπής των Περιφερειών·

έχοντας υπόψη τη γνωμοδότηση της Επιτροπής των Περιφερειών σχετικά με την "Πρόταση κανονισμού (ΕΟΚ) του Συμβουλίου που τροποποιεί τον κανονισμό (ΕΟΚ) αριθ. 1210/90 της 7 Μαΐου 1990 σχετικά με την ίδρυση του Ευρωπαϊκού Οργανισμού Περιβάλλοντος και του Ευρωπαϊκού Δικτύου Πληροφοριών και Παρατηρήσεων για το Περιβάλλον" (COM(97) 282 τελικό) (CdR 300/97 fin)(2) (εισηγητής: ο κ. Jean Asselborn (L), PES), που υιοθετήθηκε στις 12 Μαρτίου 1998·

υιοθέτησε ομόφωνα κατά την 30ή σύνοδο ολομέλειάς της, της 15ης και 16ης Σεπτεμβρίου 1999 (συνεδρίαση της 15ης Σεπτεμβρίου) την ακόλουθη γνωμοδότηση:

Η Επιτροπή των Περιφερειών υιοθέτησε στις 12 Μαρτίου 1998 γνωμοδότηση σχετικά με την "Πρόταση κανονισμού (ΕΟΚ) του Συμβουλίου που τροποποιεί τον κανονισμό (ΕΟΚ) αριθ. 1210/90 της 7ης Μαΐου 1990 σχετικά με την ίδρυση του Ευρωπαϊκού Οργανισμού Περιβάλλοντος και του Ευρωπαϊκού Δικτύου Πληροφοριών και Παρατηρήσεων για το Περιβάλλον".

Στην προηγούμενη γνωμοδότησή της η ΕΤΠ τόνιζε ότι:

- παρά το γεγονός ότι ο Ευρωπαϊκός Οργανισμός για το Περιβάλλον έχει επιτελέσει σημαντικό έργο είναι ακόμη πρώϊμη η ανάθεση νέων αρμοδιοτήτων·

- θα πρέπει να διασφαλισθεί η πρόσβαση στον Ευρωπαϊκό Οργανισμό για το Περιβάλλον τρίτων χωρών·

- θα πρέπει να συμπεριληφθούν και οι περιφέρειες στο δίκτυο ως βασική ενότητα για την εκτίμηση της κατάστασης του περιβάλλοντος στην Ευρώπη·

- η Επιτροπή των Περιφερειών επιθυμεί να συμμετάσχει στις εργασίες του Οργανισμού και να εκπροσωπείται στο διοικητικό του συμβούλιο·

- να εξασφαλισθεί η προνομιακή πρόσβαση των τοπικών και περιφερειακών αρχών στα δίκτυα πληροφόρησης του Οργανισμού καθώς και στο δίκτυο ΕΙΟΝΕΤ.

Η ΕΤΠ ζητεί από την Επιτροπή να λάβει σοβαρά υπόψη τις προαναφερθείσες παρατηρήσεις στο πλαίσιο οιασδήποτε μελλοντικής τροποποίησης του Κανονισμού.

Με την "Πρόταση κανονισμού (ΕΚ) του Συμβουλίου που τροποποιεί τον κανονισμό (ΕΟΚ) αριθ. 1210/90 της 7 Μαΐου 1990 σχετικά με την ίδρυση του Ευρωπαϊκού Οργανισμού Περιβάλλοντος και του Ευρωπαϊκού Δικτύου Πληροφοριών και Παρατηρήσεων για το Περιβάλλον" τροποποιούνται μόνο δύο παράγραφοι του προηγούμενου κανονισμού. Οι εν λόγω παράγραφοι αφορούν το δημοσιονομικό έλεγχο και το δικαίωμα απαλλαγής, θέματα επί των οποίων η ΕΤΠ δεν διετύπωσε παρατηρήσεις κατά την προηγούμενη γνωμοδότησή της.

Η ΕΤΠ εκφράζει την υποστήριξή της προς την πρόταση για την παροχή της δυνατότητας χορήγησης απαλλαγής εκ μέρους του Ευρωπαϊκού Κοινοβουλίου, κατόπιν συστάσεως του διοικητικού συμβουλίου του Ευρωπαϊκού Οργανισμού Περιβάλλοντος, σύμφωνα με το άρθρο 276 της Συνθήκης του Άμστερνταμ.

Επίσης, η ΕΤΠ εκφράζει την υποστήριξή της προς την πρόταση σύμφωνα με την οποία ο δημοσιονομικός έλεγχος του Ευρωπαϊκού Οργανισμού Περιβάλλοντος θα ασκείται από το δημοσιονομικό ελεγκτή της Επιτροπής, προκειμένου να διασφαλισθεί η εφαρμογή ανεξάρτητου και ομοιόμορφου συστήματος.

Bρυξέλλες, 15 Σεπτεμβρίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) ΕΕ C 335 της 6.11.1997, σ. 16.

(2) ΕΕ C 255 της 20.8.1997, σ. 9 - ΕΕ C 180, 11.6.1998, σ. 32.